google/wiki40b huggingface dataset:
הנרי הרשקוביץ

ביוגרפיה

הנרי הרשקוביץ נולד בבוקרשט בירת רומניה. סבו ואביו היו שענים. בית המלאכה המשפחתי לשעונים העניק את שירותיו לבית המלוכה הרומני. הוא עלה לישראל מרומניה בשנת 1965, ומיד מתחיל לעבוד כשען בסוכנות אומגה בתל אביב. בהמשך הוא עבר השתלמות מקצועית באומגה בשווייץ. לצד הקריירה הספורטיבית שלו, הוא פתח בשנת ב-1971 חנות לשעונים בתל אביב, שבה הוא ממשיך לעבוד גם כיום, לאחר שמלאו לו 90 שנה. הרשקוביץ נשוי לסדי, לשעבר מאמנת ושופטת בינלאומית בהתעמלות

קריירה

כנער נמשך הרשקוביץ לתחום הקליעה. הוא היה קצין בצבא הרומני וחבר בנבחרת הקליעה של הצבא. הוא הפך למקצוען והיה לאחד הקלעים הטובים באירופה, אך שלטונות רומניה לא אפשרו לו לייצג את מדינתם באליפויות עולם ובמשחקים האולימפיים. הרשקוביץ לא רצה לערוק מחשש שמשפחתו ברומניה תיפגע. לאחר שעלה לישראל היה לאלוף ישראל בקליעה ויצא עם משלחות ישראל למשחקי אסיה ב-1966. באליפות אסיה הראשונה בקליעה שנערכה בטוקיו בשנת 1967 זכה הרשקוביץ במדליית זהב בתרגיל אולימפי מלא, רובה ב-3 מצבים, 40 כדורים בכל מצב ובמדליית כסף ברובה סטנדארטי ב-3 מצבים, 20 כדורים בכל מצב.

משחקי אסיה

הרשקוביץ ייצג את ישראל לראשונה במשחקי אסיה שנערכו בבנגקוק בשנת 1966. במשחקי אסיה שנערכו בבנגקוק ב-1970 הוא זכה במדליית כסף במקצוע 10 מטר רובה אוויר, וזכה בשלוש מדליות קבוצתיות, מדליית זהב ברובה מצב שכיבה 50 מטר ובשתי מדליות כסף ברובה 3 מצבים 50 מטר וברובה רגיל 3 מצבים 50 מטר. במשחקי אסיה 1974 שנערכו בטהראן בירת איראן, נשא הרשקוביץ את דגל ישראל בטקס הפתיחה.

אולימפיאדת מקסיקו

באולימפיאדת מקסיקו (1968) השתתף הרשקוביץ בשני מקצועות בקליעה במשחקים האולימפיים, והשיג את התוצאות הבאות: מקום 35 בירי מרובה מ-3 מצבים ל-50 מטר – 1124 נקודות ומקום 41 בירי מרובה במצב שכיבה ל-50 מטר – 588 נקודות.

אוליפיאדת מינכן

הרשקוביץ זכה לכבוד לשאת את דגל ישראל בטקס הפתיחה של אולימפיאדת מינכן (1972). במשחקים עצמם הוא סיים במקום 23, בירי מרובה במצב שכיבה – 593 נקודות (28 באוגוסט) ובמקום 46 בירי מרובה, 3 מצבים – 1114 נקודות (30 באוגוסט).
ב-5 בספטמבר 1972 בשעת בוקר חדרו המחבלים לכפר האולימפי, והחלו בביצוע הטבח בספורטאים הישראלים. חבר המשלחת הישראלית הסייף דן אלון שראה חלק מהאירוע, סיפר זאת לארבעת חבריו למשלחת ולחדר, הרשקוביץ, שאול לדני, יהודה וינשטיין, וזליג שטרוך. הם הבינו שהם חייבים לברוח מיד. כדי לא לעורר רעש הלכו לאט אל המרפסת, וממנה קפצו למטה, וכך הם ניצלו.

מכביות

במכביה השביעית זכה הרשקוביץ במדליית ארד ברובה זעיר ב-3 מצבים ליחידים עם 1088 נקודות, ובמדליית ארד במצב כריעה עם 388 נקודות. במכביה השמינית הוא זכה במדליית זהב ברובה זעיר ב-3 מצבים יחידים, בשיא מכביה חדש 1107 נקודות. במכביה התשיעית הוא זכה במדליית ארד בירי ברובה זעיר 60 כדורים בשכיבה יחידים עם 586 נקודות.
רגטיים

רגטיים הוא סגנון מוזיקה אמריקאי שהתפתח בסוף המאה ה-19.
מוזיקת הרגטיים היא מוזיקה שנכתבה לפסנתר במקור. באופן כללי, רוב המאפיינים ברגטיים לקוחים מן המוזיקה הקלאסית, מאפיינים אלה כוללים את המבנה המוזיקלי (רונדו או סונאטה בדרך כלל) והמהלכים ההרמוניים. את הרגטיים מבדילים מן המוזיקה הקלאסית שני דברים מרכזיים: האחד, סינקופציה - ברגטיים נעשה שימוש רב בקצב "מפתיע", וצלילים רבים מנוגנים בצורה שבמוזיקה הקלאסית לא היו מצפים להם. השני, טמפו קבוע - במוזיקה קלאסית של המאה ה-19 - התקופה הרומנטית (התקופה בה פותח סגנון הרגטיים) נהוג לנגן בריטנוטו מסוים (הטמפו ביצירה נתון לשינוי לאורכה לפי הרגש של המבצע); ברגטיים לעומת זאת, שומרים על טמפו אחיד לאורך כל היצירה.
מרגישה פצצה

עלילה

רנה בנט סובלת מהערכה עצמית נמוכה ועובדת בניהול האתר של חברת תמרוקים. כאשר מתפנה משרה עבור פקידת קבלה במטה החברה, היא מחליטה לוותר על הגשת המועמדות לתפקיד לאחר שקראה את הדרישות שמסתכמות ב"להיות יפה". היא מביעה משאלה במזרקה להיות יותר יפה ולמחרת נופלת מאופני הספינינג במכון הכושר ונחבטת בראשה. לאחר שהיא מתעוררת, היא משוכנעת שהמראה שלה השתנה באורח פלא, וכעת היא נראית מעולה.
רנה יוצאת אל העולם בגישה חדשה. כאשר אית'ן פונה אליה בתמימות במכבסה, היא מתעקשת כי הוא מנסה להשיג את המספר שלה. היא מגישה מועמדות למשרת פקידת הקבלה והיא מתקבלת אליה על ידי המנכ"לית אייברי לקלייר. רנה יוצאת עם אית'ן ונכנסת איתו לתחרות ביקיני. היא זוכה באהדת הקהל אבל לא מנצחת את התחרות, ואית'ן אומר לה שהיא לא צריכה אימות חיצוני שיאמר לה שהיא יפה. אית'ן משבח את המודעות העצמית שלה, והיא מעריכה את פתיחותו. הם נפגשים שוב לפיקניק שאחריו הם מבלים ביחד את הלילה.
רנה משיגה את הכבוד של עמיתיה לעבודה עם הדעה שלה לגבי קו המוצרים החדש של החברה. אייברי מזמינה את רנה ואית'ן לפגישה עם גראנט ומייסדת החברה לילי לקלייר. רנה מפתחת קרבה ללילי, ואייברי מזמינה את רנה לפגישה עסקית חשובה בבוסטון כדי לשאת את הנאום המרכזי. רנה הופכת להיות שטחית בהתייחסות שלה לאנשים. היא שופטת את המבקרים של לקלייר שהם אינם אופנתיים הוא זוהרים, ועוזרת לחברותיה ויויאן וג'יין להשתתף במסיבה סגורה עם עמיתיה לעבודה.
בבוסטון היא כמעט נכנעת להצעות הרומנטיות של גראנט, אך נמנעת מנשיקה כשהיא מקבלת הודעה מאית'ן. היא נועלת את עצמה בחדר האמבטיה כדי להתחמק מגראנט ונחבטת שוב בראש בעת נפילה במקלחת. כשהיא מתעוררת, היא תופסת את המראה החיצוני האמיתי שלה.
רנה ההרוסה עוזבת את המלון לבדה וחוזרת לניו יורק, תוך שהיא מפספסתאת הנאום שהייתה אמורה לתת.
היא מתבצרת בדירתה, נמנעת מהטלפונים של אית'ן ואייברי, ושותה ואוכלת מזון מהיר. שיכורה ואומללה, רנה מגיעה לדירת החברות ומתנצלת על התנהגותה. הן דוחות את התנצלותה. בהנחה שאית'ן כבר לא יימשך אליה, היא נפרדת ממנו בשיחת טלפון, רגעים אחדים לאחר שדיברה איתו פנים אל פנים, כשהיא מאמינה שהוא לא יכול לזהות אותה. ליבו של אית'ן נשבר מעזיבתה של רנה.
רנה מנסה ללא הצלחה לשחזר את הפגיעה המקורית שהפכה אותה, כך היא מאמינה, ליותר יפה. היא פוגשת את המכרה היפה שלה, מלורי, שעצובה על כך שנזרקה. מלורי אומרת שהיא סובלת מהערכה עצמית נמוכה ושהיא מרגישה כי אנשים מניחים שהיופי שלה משליך על היותה אינטליגנטית.
כאשר רנה שומעת שמלורי נבחנת לדגמן לקו המוצרים של לקלייר, היא מבינה שהחברה עדיין לא נוגעת לנשים יומיומיות. היא מחרבת את השקת המוצר, ובמהלך מצגת שבה היא מציגה את תמונות ה"לפני ואחרי" שלה, היא מבינה שהיא מעולם לא השתנתה ותמיד הייתה יפה. היא נושאת נאום נרגש על נשים שמקבלות את עצמן כפי שהן, תוך שהיא מציגה קולאז' של נשים אמיתיות בצורות ומראות חיצוניים שונים, כולל ויויאן וג'יין, שמעריכות את המחווה. גראנט ולילי משבחים את אייברי על שחשבה להשתמש ברנה לצורך הנאום.
רנה הולכת לדירתו של אית'ן ומתנצלת בפניו, כשהיא מסבירה שחוסר הביטחון שלה קשור לרגשותיה כלפי עצמה ולא כלפיו. אית'ן אומר לה שהיא תמיד הייתה האישה היפה ביותר בעולם בעיניו, והם משלימים, בטוחים ומאושרים.
כנסיית גבירתנו (ברוז')

המבנה

חלל בית המקהלה מאחורי המזבח הראשי מכיל את קבריהם של שארל הראשון, דוכס בורגונדיה, הדוכס האחרון מבית ולואה, ושל בתו, מרי. פסלי הברונזה מצופים זהב מציגים את הדוכס ובתו בגודל מלא וניצבים על אבן שחורה ממורקת. הדוכס עטור בכתר ולבוש בשריון מלא ולובש עיטור של מסדר גיזת הזהב.
המזבח שבקפלה הגדולה בספינה הדרומית מכיל את אחד האוצרות החשובים של הכנסייה, פסל של המדונה והילד משיש שפוסל על ידי מיכלאנג'לו בסביבות 1504. הפסל כנראה יועד במקור לקתדרלת סיינה והוא נרכש מאיטליה בידי סוחרים מברוז', האחים יאן ואלכסנדר מוסקרון, בשנת 1514 נתרם לכנסייה. הפסל נבזז והוחזר פעמיים: פעם אחת ב-1794 בידי מהפכנים צרפתיים ופעם שנייה ב-1944 בידי נאצים.
עצמאות ברזיל

עצמאות ברזיל היא התהליך שבמהלכו ברזיל התנתקה פוליטית מהאימפריה הפורטוגזית בתחילת המאה ה-19. באופן רשמי, בברזיל חוגגים את עצמאות המדינה ב-7 בספטמבר, התאריך בו אירעה בשנת 1822 הכרזת העצמאות על ידי דום פדרו הראשון- אירוע המוכר גם כזעקת איפירנגה (על שם הנהר שעל גדותיו התחולל האירוע).

נסיבות

בתחילת שנות העשרים של המאה ה-19, עם סיום הכיבוש הנפוליאוני של חצי האי האיברי, חזר ז'ואאו השישי, מלך פורטוגל, מגלותו הזמנית בממלכה הברזילאית לפורטוגל. זכויות היתר מהן נהנתה ברזיל בזמן ששהתה בה משפחת המלוכה הפורטוגלית בוטלו, וביטולן עורר את זעמם של לאומנים מקומיים. דום פדרו, יורש העצר הפורטוגלי שנשאר במצוות אביו כעוצר של ברזיל, צידד בלאומנים, תמך במורדים ואף סירב לשוב לפורטוגל. על שום כך הודח דום פדרו מתפקידו כעוצר ומונה כנציגה של משפחת המלוכה בברזיל.

זעקת איפירנגה

החדשות אודות הדחתו הגיעו לדום פדרו ב-7 בספטמבר 1822, עת הגיע לסאו פאולו מביקור בנמל העיר סנטוס. על גדות נהר האיפירנגה שלף דום פדרו את חרבו וקרא "עצמאות או מוות!" והכריז על עצמאותה של ברזיל מפורטוגל. ב-12 באוקטובר הוכרז דום פדרו כקיסר של האימפריה הברזילאית, והוכתר רשמית ב-1 בדצמבר. בכך הפך מ"פדרו הרביעי מפורטוגל" ל"פדרו הראשון".
אנדריטסאינה

גאוגרפיה

אנדריטסאינה ממוקמת באזור הררי בדרום-מזרח אליס, על הגבול עם ארקדיה ומסניה. הכפר בנוי על גבעה, מצפון-מערב להר ליקאון. הנהר אלפיוס יוצר את הגבול הצפון מזרחי של היחידה העירונית. שימושי הקרקע העיקריים באזור הכפר הם ייעור וחקלאות בקנה מידה קטן. אנדריטסאינה שוכנת  22 ק"מ מצפון-מערב למגלופוליס, 28 ק"מ מדרום-מזרח לקרסטנה, 41 ק"מ ממערב לטריפולי ו-46 ק"מ מדרום-מזרח לפירגוס. הכביש היווני לאומי 76 עובר דרך אנדריטסאינה.

היסטוריה

על פי המסורת, אנדריטסאינה קרויה על שם אשתו של רועה צאן מכרתים בשם אנדריקוס, שבשעה שרדף אחרי כבשה שעזבה את העדר, הגיע למעין שעל הר ליקאון. הוא בנה במקום פונדק, שאחרי מותו הוחזק על ידי אשתו אנדריקאינה (כלומר, "אשתו של אנדריקוס"). כינויה, שסיומו נהגה בניב המקומי "טסאיה" במקום "קאיה", העניק לפונדק את שמו ובהמשך גם לכפר.
האזור היה חלק מארקאדיה העתיקה. אנדריטסאינה שגשגה במאות ה-13 וה-14 לספירה, בעת שבאזור שלטה נסיכות אכאיה, והיא מוזכרת בכרוניקה של מוראה. הכפר מילא תפקיד מכריע במהלך מרד אורלוב שבמלחמת העצמאות היוונית. בשנת 1826, כחלק מאותה מלחמה, נהרסה אנדריטסאינה על ידי כוחותיו של אבראהים פאשא.

נקודות ציון

כיום, יש בכפר אוסף מרשים של בתים עתיקים ורחובות המרוצפים באבני מרצפות , כיכר המוקפת עצים גבוהים ומן הכפר נשקף נוף האזור. המזרקה בכיכר, שנבנתה ב-1724, נחשבת כמזרקה העתיקה ביותר בחצי האי פלופונס. בכפר נמצאת ספריית ניקולופולוס, שנוסדה ב-1840, מתרומותיו של ההומניסט קונסטנטינוס ניקולופולוס  שמשפחתו הגיעה מאנדריטסאינה. האוסף שלה כולל כתבים נדירים מהמאה ה-16 וה-17, ביוונית ובשפות נוספות, מסמכים חשובים מן התקופה של מלחמת העצמאות היוונית ומוצגי פולקלור מקומי. הספרייה מכילה יותר מ-40,000 פריטים. מקדש אפולו אפיקוריוס בבאסאי נמצא כ-6 ק"מ דרומית לאנדריטסאינה.
דארשן

דארשן או דרשאנה (סנסקריט दर्शन) הוא מונח בסנסקריט שפירושו "לראות" (בכוונה של מצב בו פוגשים ורואים), לחזות או מבט חטוף. לרוב משתמשים במונח על מנת לתאר מצב בו רואים אדם קדוש.
אדם יכול "לקבל דארשן" של דמות אלוהית במקדש, או על ידי אדם רוחני, כדוגמת גורו.
ישנה הקבלה מסוימת למונח היהודי של עלייה לרגל וקבלת ברכה מצדיק, אולם המונח דארשן לאו דווקא מתייחס לשיחה או מפגש שהוא יותר ממבט.
עבור המורה הרוחנית מאטה אמריטננדמאיי הדארשן הפך לחיבוק, וכל מי שמגיע לראותה זוכה לחיבוק אוהב. עד היום היא חיבקה מעל ל-26 מיליון איש.
דארשן מפורסם נוסף הוא של הגורו סאי באבא, שבו הוא מתהלך סביב מאמיניו ומתבונן בהם חזרה.
ענת גבריאל

ביוגרפיה

ענת גבריאל נולדה בלונדון, שבאנגליה, גדלה בישראל ובארצות הברית. בוגרת תואר ראשון במדעי החיים מאוניברסיטת אמורי, שבאטלנטה, ארצות הברית ותואר שני במנהל עסקים מאוניברסיטת תל אביב (בשנת 1989).
הייתה מנהלת חטיבה באלי לילי ומנהלת ארצית של חברת קונבטק מקבוצת בריסטול מיירס סקוויב.
החלה לעבוד ביוניליוור ישראל בדצמבר 2006. שימשה כמנהלת שיווק וכמנהלת מכירות ארצית, כסמנכ"לית חטיבת השוק המקצועי, כסמנכ"לית המכירות וכסמנכ"לית חטיבת המותגים הבינלאומיים. מכהנת כמנכ"לית החברה ממרץ 2013.
נשואה לירון, שעוסק בתחום הטקסטיל ואם לשניים.
אמליה אדוארדס

ביוגרפיה

אדוארדס נולדה בלונדון לאם אירית ואב ששירת בתחילה כקצין בצבא ולאחר מכן הפך לבנקאי. אדוארדס חונכה בבית על ידי אמה, ומגיל צעיר הראתה כישרון כתיבה. מגיל הילדות פירסמה אדוארדס מגוון של יצירות בתחומי השירה והפרוזה, וכן מאמרים בנושאים שונים, במספר מגזינים בולטים באותה התקופה. כן כתבה מאמרים לעיתונים היומיים.
ספרה הראשון היה "אשת אחי" (My Brother's Wife), שיצא לאור בשנת 1855. ספריה הראשונים זכו לביקורות משבחות, אך רק היצירה "ההיסטוריה של ברברה" (Barbara's History), שאותה פרסמה אדוארדס בשנת 1864, קיבעה את מעמדה כסופרת. יצירה זו עסקה בפוליגמיה. אדוארדס השקיעה מאמץ, מחקר ומחשבה, ברקע שנתנה לספריה, ולדבריה כתיבת כל ספר, לרבות המחקר שקדם לו, ארך כשנתיים. ספרה האחרון "לורד ברקנבורי" (Lord Brackenbury) היה גם להצלחה מסחרית, והודפס ב-15 מהדורות.
בחורף 1873–1874, כשהיא מלווה במספר חברים, יצאה אדוארדס למסע למצרים וגילתה כי היא מרותקת מהארץ ומתרבותה, העתיקה והחדשה. החבורה נסעה דרומה מקהיר בסירת בית (דהבייה) וביקרה באתרים כמו המקדש באי פילה ואבו סימבל שם שהו שישה שבועות. במהלך תקופה זו, חבר בחבורתה של אדוארדס, הצייר אנדרו מקאלום, גילה מקדש שלא היה ידוע עד אז, וקרא לו על שמה.
עם שובה לבריטניה כתבה אדוארדס תיאור מלא חיים של המסע, ופירסמה אותו ב-1876 תחת הכותרת "אלף מיל במעלה הנילוס" (A Thousand Miles up the Nile). הספר פורסם בלוויית איורים מפרי עטה של אדוארדס עצמה, והפך לרב מכר.
מסעותיה של אדוארדס במצרים העירו את תשומת לבה לאיום הגובר המופנה לאתרי העתיקות כתוצאה מתיירות ופיתוח מודרני. היא החליטה לנסות ולסייע בהפניית דעת הקהל לנושא שימור העתיקות, והפכה לדוברת ציבורית בנושא. בשנת 1882 ייסדה את הקרן לחקר מצרים בשיתוף פעולה עם רג'ינלד סטיוארט פול, אוצר המחלקה למטבעות ומדליות במוזיאון הבריטי. אדוארדס שימשה כמזכיר של כבוד לקרן עד למותה, 10 שנים לאחר מכן.
אדוארדס השקיעה את כל זמנה במטרות הקרן, והפסיקה כמעט לחלוטין את פעילותה הספרותית על מנת להתמסר לאגיפטולוגיה. בשדה זה תרמה בכתיבת ערכים עבור המהדורה התשיעית של אנציקלופדיה בריטניקה, ולמהדורה האמריקנית של אנציקלופדיה זו. כחלק ממאמציה יצאה למסע הרצאות בארצות הברית בין 1889 ל-1890. הרצאות אלו פורסמו בספר שנשא את הכותרת "פרעונים, פלאחים ומגלי ארצות" (Pharaohs, Fellahs, and Explorers) ב-1891.
אדוארדס מתה בווסטון-סופר-מאר שבסומרסט ב-15 באפריל 1892, והורישה את אוסף העתיקות המצריות שלה ואת ספרייתה לקולג' האוניברסיטאי של לונדון, וכן סכום בן 2,500 לירות שטרלינג על מנת לייסד קתדרה לארכאולוגיה ופילולוגיה מצרית שתישא את שמה. היא נטמנה בכנסיית סט. מרי בהנבורי שבבריסטול.
ג'וני לוגן (כדורסלן)

ביוגרפיה

לוגן נולד בעיר ריצ'מונד שבאינדיאנה, ושיחק כדורסל מכללות באוניברסיטת אינדיאנה בין השנים 1940–1943. בעונת 1946/1947, עונת הבכורה של ליגת ה-BAA (לימים ליגת ה-NBA), החל לוגן לשחק כדורסל מקצועי כשחקן סנט לואיס בומרס. ב-4 העונות הבאות היה כוכב הקבוצה, לצד הסנטר רד רוצ'ה, והוביל את קלעיה עם 13.0 נקודות בממוצע למשחק. הוא נבחר לחמישייה השנייה של העונה 3 פעמים, והפך בכך לאחד מארבעה שחקנים בלבד, לצד ג'ו פולקס, מקס זסלופסקי ובוב פיריק, שנבחרו לאחת מחמישיות העונה בכל 3 העונות הראשונות לקיום הליגה. הישג השיא של הבומרס היה העפלתם לשלב חצי גמר הליגה בעונת 1947/1948, בו הפסידו לפילדלפיה ווריורס של ג'ו פולקס בתוצאה 3–4.
בסיום עונת 1949/1950 התפרקה הקבוצה, ולוגן נבחר ב"דראפט הפירוק" על ידי טריי-סיטיז בלקהוקס. לוגן שיחק במדי הבלקהוקס עונה אחת בלבד, לצד הקלע פרנק בראיין, בטרם פרש ממשחק בגיל 30. במהלך עונתו האחרונה שימש בשלושה משחקים גם כמאמן הקבוצה.
לאורך הקריירה קלע לוגן 3,203 נקודות, אשר הציבו אותו בעת פרישתו במקום השמיני בתולדות ה-NBA, ו-775 האסיסטים שמסר דירגו אותו שישי בטבלת מוסרי האסיסטים. כמו כן מדורג לוגן ראשון בתולדות סנט לואיס בומרס בנקודות (2,972), באסיסטים (656) ובמספר המשחקים בקבוצה (228).
רוביו רובין

קריירת מועדונים

רובין שיחק במחלקות נוער בארצות הברית, ובשנת 2013 הגיע למחלקת הנוער של אוטרכט מליגת העל ההולנדית. ב-17 באוגוסט 2014 ערך רובין את הופעת הבכורה שלו במועדון, כששיחק 90 דקות בניצחון 2-1 על וילם II במסגרת המחזור השני בליגה. ב-29 בנובמבר הבקיע רובין את שער הבכורה שלו במועדון, שער בדקה ה-83 בניצחון 5-1 על נאק ברדה במסגרת המחזור ה-14 בליגה. רובין ערך 28 הופעות ליגה בעונת 2014/2015, בהן הבקיע שלושה שערים, והוסיף 10 הופעות ליגה בעונת 2015/2016.

קריירה בינלאומית

ב-14 בנובמבר 2014 ערך רובין את הופעת הבכורה שלו בנבחרת ארצות הברית, כששיחק 67 דקות בהפסד 2-1 לנבחרת קולומביה במשחק ידידות.
אירמגרד זיפריד

ביוגרפיה

אירמגרד זיפריד נולדה בקנגטריד, סמוך למינדלהיים, בבוואריה, גרמניה. היא למדה באוניברסיטת אאוגסבורג. בראשית דרכה למדה רפואה אך לא רצתה לוותר על אהבתה האמיתית, השירה, והמשיכה ללמוד מוזיקה במקביל ללימודיה האחרים. הצלחה בהופעת שירה שכנעה אותה לנטוש את לימודי הרפואה ולהתמסר אך ורק למוזיקה ובעיקר לשירה.
הופעת הבכורה שלה הייתה בבית האופרה באאכן, אך במשך רוב הקריירה שלה השתייכה ללהקת האופרה של וינה, שם הופיעה עד שהבניין נהרס בהפצצות בעלות הברית סמוך לסיום מלחמת העולם השנייה.
לאחר המלחמה התבלטה בתפקידיה באופרות של מוצרט וריכרד שטראוס. הופעתה בתפקיד סוזנה בנישואי פיגארו של מוצרט נחשבה לאחת המוצלחות ביותר בתפקיד זה. בין השאר הרבתה להופיע בפסטיבל זלצבורג.
אירמגרד זיפריד הייתה נשואה לכנר וולפגנג שניידרהאן.
אמנזיה

מאפיינים

אמנזיה היא הפרעה בזיכרון, היכולה לפגוע בתפקוד האדם כתוצאה מחוסר היכולת לזכור, ללמוד מניסיון ולהשתמש בזיכרון המיומנות לעתיד. הפרעה אמנסטית יכולה להיות זמנית (פחות מחודש) או כרונית (מעל חודש). כמו כן, לא כל סוגי הזיכרון חייבים להיפגע במצב של אמנזיה. במקרים מסוימים פוגעת האמנזיה רק בזיכרון האפיזודי, אך לא בזיכרון הסמנטי (הידע הכללי אינו נפגע).
בשנת 1960 המחקר אודות אמנזיה העלה כי הזיכרון המרומז (אשר עד אז כמעט ולא קיבל התייחסות מחקרית) לא נפגע במצבים אלו.

מנגנונים פיזיולוגיים ועצביים

האטיולוגיה של אמנזיה קשורה למבנים נוירואנטומיים ובפרט מבנים של מוח הביניים (כמו גרעינים דורסו-מדיאליים ואמצעיים בתלמוס) ומבנים כמו היפוקמפוס, אמיגדלה וגופים ממילריים. לרוב, אמנזיה היא כתוצאה מנזק בילטרלי (דו צדדי) למבנים אלו, אף על פי שדווחה אמנזיה כתוצאה מנזק אונילטרלי. ישנם מספר מקרים קליניים מפורסמים של אנשים שלקו באמנזיה עקב פגיעות מוח. עם פגיעות אלו נמנות פגיעות בחלקי קליפת המוח האחראים על אחסון הזיכרון לטווח ארוך, ובהיפוקמפוס האחראי לעיבוד הזיכרון אל תוך הזיכרון לטווח ארוך.

גורמים

מחלות ותסמונות: אמנזיה יכולה להופיע כתסמין חולף בהתקפים אפילפטיים. היא יכולה להופיע גם בגידולים במוח,בעיות באספקת הדם לחלקי המוח השונים או למוח כולו עלולות לגרום לאמנזיה. אמנזיה יכולה להיות תוצאה של שבץ, דלקת קרום המוח (אנצפיליטיס). קיים גם מצב ששמו שיכחה גלובאלית חולפת (Transient global amnesia), המהווה תסמונת בפני עצמו. היפוגליקמיה (בסוכרת).
הרעלות: הרעלת CO, צריכה כרונית של אלכוהול.
חבלות: פגיעות ראש שונות, בעיקר כאלו המלוות בזעזוע מוח.
תרופות: למשל תרופות מקבוצת הבנזודיאזפינים (בעיקר אם הן נצרכות עם אלכוהול)
טיפולים רפואיים: למשל טיפול בנזעי חשמל, או ניתוחי מוח.
הפרעות נפשיות: דיסוציאציה, טראומה נפשית, דיכאון תסמונת אמנסטית (המכונה גם תסמונת קורסקוף, ומאפיינת חלק מהמקרים של גמילה מאלכוהול), סטרס ממושך.

טיפול

הטיפול המקובל הוא בבעיה האורגנית שהביאה להתפתחות המצב. כאשר מדובר במצב בלתי הפיך (כפי שיכול לקרות על רקע של שבץ למשל), המאמץ מתמקד ברכישת אסטרטגיות שונות שיקטינו את רמת הפגיעה של האמנזיה בחיי היומיום (טיפול כזה יכול להיות טיפול משולב בתחומי הריפוי בעיסוק וקלינאות תקשורת).

לקריאה נוספת

Alan J. Parkin, Memory and Amnesia: An Introduction, Psychology Press, 2013
Laird S. Cermak Human Memory and Amnesia (PLE: Memory), Psychology Press, 2014
אוניברסיטת קליפורניה בסנטה ברברה

היסטוריה

פרק זה לוקה בחסר. אנא תרמו לוויקיפדיה והשלימו אותו.

קמפוס

קמפוס האוניברסיטה ממוקם על צוק ליד האוקיינוס השקט. הוא אינו שייך לשום רשות עירונית, אולם הוא סמוך לעיירה גולטה ורצועה לאורך האוקיינוס משתייכת  בין העיר סנטה ברברה לקמפוס שייכת לעיר.  כיום הקמפוס כולל 163 בניינים על שטח של 4.267 קמ"ר.
זאורק

תכונות

זאורק הוא ענק אדום מסוג ספקטרלי M0 III שנמצא במרחק של כ-200 שנות אור ממערכת השמש. מסתו אינה ידועה במדויק, אך מוערכת סביב מסת שמש אחת, ורדיוסו קרוב ל-60 רדיוסי שמש (כשלושה רבעים מרדיוס מסלולו של כוכב חמה סביב השמש). טמפרטורת פניו כ-3,900 קלווין והוא מאיר בעוצמה של 220 מעוצמת ההארה של השמש באור נראה אך בשל טמפרטורת פניו הנמוכה, רוב קרינתו היא בתחום התת-אדום כך שעוצמת הארתו הכוללת היא בערך פי 700 מעוצמת ההארה של השמש. גילו של זאורק אינו ידוע גם כן, אך נראה שהוא לפחות 8 מיליארדי שנים. בדומה לכוכבים רבים מסוגו, בהירותו של זאורק משתנה באופן לא סדיר בין דרגות בהירות 2.88 ו-2.96 והוא מסווג כמשתנה לא-סדיר איטי.
במרחק זוויתי של מעט פחות מדקת קשת מזאורק נמצא כוכב נוסף, עמום בהרבה, עם בהירות מדרגה 12. ככל הנראה השניים אינם קשורים זה לזה ורק במקרה נמצאים על אותו קו ראייה.
רוברט דאדלי, רוזן לסטר

ביוגרפיה

דאדלי היה נשוי במשך 10 שנים לאיימי, עד למותה בשנת 1560, שעורר סקנדל ציבורי. במהלך נישואיו קיים קשר קרוב עם המלכה אליזבת, משנת מלכותה הראשונה ועד למותו, אך אליזבת החליטה שלא למסד את יחסיהם.
ב-1588 לאחר שבריאותו התרופפה, נפטר דאדלי באופן פתאומי. היסטוריונים העלו את הסברה כי נפטר ממחלת המלריה או מסרטן הקיבה. המלכה אליזבת הושפעה עמוקות ממותו והסתגרה בארמונה כמה ימים, עד שהלורד בורגלי שבר את דלת הכניסה. אליזבת שמרה את המכתב האחרון שקיבלה מדאדלי, 6 ימים לפני מותו, ליד תיבת התכשיטים שלה, והמכתב נשאר שם עד למותה, 15 שנים מאוחר יותר ב-24 במרץ 1603.
אפרים אלימלך אורבך

ביוגרפיה

אפרים אלימלך אורבך נולד למשפחה חסידית בעיר ולוצלאווק שבפולין, שבראשית ילדותו הייתה עוד תחת שלטון האימפריה הרוסית, וכעבור שנים ספורות קיבלה עצמאות. רכש השכלה אקדמית לתואר שלישי, ולימד באוניברסיטאות ברסלאו ורומא, ובמקביל נסמך לרבנות בבית המדרש לרבנים בברסלאו. בשנת 1938 עלה לארץ ישראל.
לאחר עלייתו ארצה לימד יהדות בגמנסיה העברית בירושלים. התנדב לצבא הבריטי ושירת כרב צבאי עד תום מלחמת העולם השנייה. נטל חלק במלחמת השחרור ונתמנה כמנהל בית הספר התיכון הדתי 'מעלה'. לאחר מכן נתמנה כמפקח על בתי הספר התיכונים במשרד החינוך. בשנת 1953 (תשי"ג) הצטרף לסגל המורים של האוניברסיטה העברית בירושלים כמרצה בכיר לתלמוד ולתולדות ההלכה, ומ-1956 פרופסור חבר. כיהן גם כחבר האקדמיה ללשון העברית. חקר והרצה בתחומי התלמוד והספרות הרבנית, תולדות ההלכה, האגדה ומחשבת חז"ל. כיהן כראש המכון למדעי היהדות באוניברסיטה העברית, נשיא האיגוד העולמי למדעי היהדות בשנים 1969–1989, ונשיא האקדמיה הלאומית הישראלית למדעים בשנים 1980–1986.
אורבך היה מן היוצאים נגד דוד בן-גוריון בעקבות פרשת לבון. נמנה עם מייסדי הוועד לפירוז המזרח התיכון מנשק גרעיני
בתחום הדתי הוא ייסד את "התנועה ליהדות של תורה", במטרה להפיץ בדרכי נועם ערכי יהדות, התנגד לחקיקה דתית ולשחרור בני הישיבות משירות צבאי. דגל במתן אפשרות של מחשבה עצמית חופשית לבני הישיבות והתנגד לפגיעתם בארכאולוגיה. מבחינה פוליטית היה בעל דעות יוניות, קרא לשלום, העדיף בעיניו על שלמות הארץ. לכן התנגד לתפיסות גוש אמונים.
נבחר לחתן פרס ישראל בתחומי היהדות, הרוח והחברה לשנת 1955. בנוסף היה מועמד מטעם גח"ל והמפד"ל לתפקיד נשיא המדינה בבחירות הנשיאותיות ב-1973, אך הפסיד לאפרים קציר.
נישא לחנה. בנם, סגן אברהם יהודה אורבך, נהרג בשנת 1968 בעת שירותו בצה"ל. בתו, נעמי אורבך שבילי, נשואה למשורר בנימין שבילי.
נטמן בבית הקברות בהר הזיתים בירושלים.
דיוויזיית הגרנדיר אס אס ה-31

היסטוריה

הדיוויזיה הוקמה בהונגריה ב-4 באוקטובר 1944 סביב מטה דיוויזיית אס אס הררית ה-23 "קאמא". גויסו אליה בעיקר פולקסדויטשה מהונגריה, וכמפקדה הראשון מונה גוסטב לומברד. בנובמבר של אותה שנה היא נכללה במסגרת הקורפוס ההונגרי ה-4 אשר היה חלק מהארמייה ההונגרית ה-2, והשתתפה בקרבות כנגד הצבא האדום בהונגריה ובכלל זה במתקפת אגם בלטון. בדצמבר הועברה הדיוויזיה תחת הקורפוס ה-68 אשר היה חלק מארמיית הפאנצר השנייה, ובינואר 1945 הועברה לאוסטריה ושמה שונה ל"דיוויזיית אס אס ה-45". בתחילת מאי היא קיבלה פקודה לנוע אל צ'כוסלובקיה, ועם סיום המלחמה נפלה בשבי הסובייטי ליד הראדץ קראלובה.
Kungs

קריירה

Kungs, ששמו האמיתי הוא ולנטין ברונל נולד בטולון אשר בצרפת. ברונל בחר את שם הבמה 'קונגס' ('מר'/מיסטר) בלטבית לאחר שחיפש באינטרנט תרגום למילה ג'נטלמן בשפות שונות. הוא החל לנגן כשהיה בן חמש, כשהוריו רכשו לו דג'מבה במתנה. הוא גדל לקלאסיקות רוק אנד רול להן האזין עם אביו, בניהם The Who והקוקס. הוא החל לכתוב ולפרסם באינטרנט יצירות משלו כשהיה בן שבע עשרה. הוא הכין רמיקסים לשירים "Jamming" של בוב מארלי והוויילרס, "West Coast" של לנה דל ריי, שניהם זכו למיליוני צפיות בעמודי היוטיוב וה-SoundCloud. הרמיקס של Kungs לשיר "Are You with Me" של Lost Frequencies הגיע ל-25 מיליון צפיות בעמוד היוטיוב.
האלבום “Layers” כולל את הלהיט הגדול “This Girl”, עיבוד של שיר השייך במקור ל-Cookin’ On 3 Burners, הרכב פאנק אוסטרלי. תוך חודש הסינגל כבש את המקום הראשון בצרפת ולאחר מכן ב-39 מדינות נוספות. עד כה זכה למעל 300 מיליון השמעות בשירותי הסטרימינג, 1.5 מיליון הורדות, וסך מכירות של כ-4 מיליון סינגלים.
בעקבות ההצלחה של להיט הבכורה “This Girl”, האמן דייוויד גטה הזמין את Kungs להצטרף לסיבוב ההופעות שלו "Listen" בקיץ 2016. שלושה סינגלים של Kungs שוחררו ביום פרסום אלבום הבכורה שלו, Layers, שפורסם ב-4 בנובמבר 2016.
בית אסקס

אילן יוחסין

      מלכי אסקס          שליטים זרים
הערה: בתרשים מוצגים רק אישים בעלי חשיבות היסטורית, לרבות כלל המלכים לבית אסקס, כמו גם דמויות אחרות בעלות חשיבות בהבנת תולדות המשפחה.
מקורות: